Sklep XI Ips 1092/2010-120 ( XI Ips 21/2010), enako  tudi XI Ips 85833/2010-54 (XI Ips 89/2010), XI Ips 37/2010, XI Ips 19819/2011-295, XI Ips 33309/2012-194 ,  XI Ips 9797/2013-530, I Ips 1223/2012-109
Sodna praksa Vrhovnega sodišča, 2010-03-25

Sklep XI Ips 1092/2010-120 ( XI Ips 21/2010)

zahteva za varstvo zakonitosti - umik zahteve za varstvo zakonitosti

Če je zahteva za varstvo zakonitosti umaknjena, se ob smiselni uporabi 390. člena ZKP šteje, da je nedovoljena.

Zahteva za varstvo zakonitosti se zavrže.

1. Dežurna preiskovalna sodnica Okrožnega sodišča v Krškem je s sklepom Kpd 328/2009 z dne 18.11.2009 zoper osumljenega M.A. zaradi suma storitve poskusa kaznivega dejanja uboja po 115. členu Kazenskega zakonika (v nadaljevanju KZ-1) v zvezi s 34. členom KZ-1 odredila pripor iz pripornih razlogov nevarnosti vplivanja na priče in ponovitvene nevarnosti po 2. in 3. točki prvega odstavka 201. člena Zakona o kazenskem postopku (v nadaljevanju ZKP). Preiskovalna sodnica Okrožnega sodišča v Krškem je s sklepom Kpr 125/2009 z dne 11.12.2009 pripor zoper obdolženca odpravila in odredila hišni pripor iz pripornega razloga ponovitvene nevarnosti po 3. točki 201. člena ZKP.

2. Okrožno državno tožilstvo je v obtožnici Kt(1) 1049/09 z dne 9.2.2010, vloženi zoper obdolženca zaradi zgoraj omenjenega kaznivega dejanja, predlagalo, da sodišče zoper obdolženca podaljša hišni pripor. Zunajobravnavni senat Okrožnega sodišča v Krškem je z uvodoma navedenim sklepom zoper obdolženega M.A. še za dva meseca (do 12.4.2010) podaljšal hišni pripor iz pripornega razloga ponovitvene nevarnosti po 3. točki prvega odstavka 201. člena ZKP. Višje sodišče v Ljubljani je z uvodoma navedenim sklepom zavrnilo pritožbo obdolženčevih zagovornikov kot neutemeljeno.

3. Zoper pravnomočni sklep o podaljšanju hišnega pripora po vloženi obtožnici so obdolženčevi zagovorniki vložili zahtevo za varstvo zakonitosti zaradi bistvenih kršitev določb kazenskega postopka. Vložniki Vrhovnemu sodišču predlagajo, da izpodbijani pravnomočni sklep razveljavi in pripor zoper obdolženca odpravi oziroma ga nadomesti z ukrepom prepovedi približevanja.

4. Na zahtevo za varstvo zakonitosti je odgovorila vrhovna državna tožilka, ki meni, da v zahtevi zatrjevana kršitev določb kazenskega postopka ni podana, zaradi česar predlaga zavrnitev zahteve.

5. Vrhovno sodišče je odgovor vrhovne državne tožilke na podlagi drugega odstavka 423. člena ZKP poslalo obdolžencu in njegovim zagovornikom, ki se o njem niso izjavili.

6. Zahteva za varstvo zakonitosti ni dovoljena.

7. Obdolženčevi zagovorniki so z vlogo z dne 24.3.2010 Vrhovno sodišče obvestili, da umikajo zahtevo za varstvo zakonitosti, ker je Okrožno sodišče v Krškem zoper obdolženca odrejeni hišni pripor na glavni obravnavi dne 11.3.2010 odpravilo in ga nadomestilo z ukrepom prepovedi približevanja, s čimer je ugodilo predlogu zagovornikov.

8. Če je zahteva za varstvo zakonitosti umaknjena, se ob smiselni uporabi 390. člena ZKP šteje, da je nedovoljena. Zato je Vrhovno sodišče v skladu z drugim odstavkom 423. člena ZKP zahtevo obdolženčevih zagovornikov za varstvo zakonitosti zavrglo.

Opr. št: XI Ips 85833/2010-54 (XI Ips 89/2010), ECLI:SI:VSRS:2010:XI.IPS.85833.2010.54

Opr. št: XI Ips 37/2010, ECLI:SI:VSRS:2010:XI.IPS.37.2010

Opr. št: XI Ips 19819/2011-295, ECLI:SI:VSRS:2011:XI.IPS.19819.2011.295

Opr. št: XI Ips 33309/2012-194, ECLI:SI:VSRS:2012:XI.IPS.33309.2012.194

Opr. št: XI Ips 9797/2013-530, ECLI:SI:VSRS:2013:XI.IPS.9797.2013.530

Opr. št: I Ips 1223/2012-109, ECLI:SI:VSRS:2012:I.IPS.1223.2012.109

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.